Kampung Parit Othman

Kampung Parit Othman ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Othman merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

 Sejarah 
Bangunan rumah di sepanjang Parit Othman telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (Survey Department of Federated Malay States). Berikutan itu, nama Parit Othman sebagai sebuah parit telah didokumentasikan di dalam peta topografi HIND 1035 pada lembaran Batu Pahat (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 40 buah rumah yang telah dibina di sepanjang aliran Parit Othman menuju ke muaranya di Sungai Simpang Kiri. Kebanyakan rumah yang dibina oleh penduduk setempat bertumpu di sekitar bahagian hulu Parit Othman, berbanding di bahagian hilir.

 Geografi 
Kampung Parit Othman merupakan sebuah petempatan manusia yang berada di kawasan luar bandar. Pola petempatan yang dapat diperhatikan di Kampung Parit Othman ialah petempatan berjajar. Hal ini dikatakan demikian kerana kebanyakan bangunan rumah yang dibina oleh penduduk setempat dibina berderet-deret dengan jalan raya yang menuju ke Jalan Negeri Johor J19 (Jalan Simpang Lima–Parit Sulong). Pekan terbesar yang berhampiran dengan Kampung Parit Othman ialah Parit Sulong, yang terletak pada bahagian timur daripadanya.

Kedudukan Kampung Parit Othman berada pada bahagian barat laut Mukim Simpang Kiri, tidak jauh daripada sempadan Mukim Sri Medan. Kampung Parit Othman dihubungkan dengan rangkaian jalan raya negeri Johor iaitu Jalan Negeri Johor J19. Yang berikut merupakan petempatan manusia yang terletak serantau dengan Kampung Parit Othman.

 Kampung Parit Laman di bahagian utara
 Kampung Parit Lapis Laman di bahagian utara
 Kampung Parit Sentang Batu di bahagian utara
 Kampung Parit Yusof di bahagian timur
 Kampung Parit Jawa di bahagian tenggara
 Kampung Parit Gawong di bahagian tenggara
 Kampung Parit Mustaffa di bahagian selatan
 Kampung Parit Puasa di bahagian selatan

Kampung Parit Othman dibahagikan kepada dua kawasan iaitu,
 Kampung Parit Othman Darat – merangkumi kawasan perkampungan dari simpang Jalan Negeri Johor J19 ke hulu Parit Othman.
 Kampung Parit Othman Laut – merangkumi kawasan perkampungan dari simpang Jalan Negeri Johor J19 ke hilir Parit Othman.

Parit Othman (atau juga dikenali sebagai Parit Osman dan Parit Naib Othman) merupakan sebuah parit buatan manusia yang mengairi kawasan Kampung Parit Othman. Aliran air yang bergerak adalah linear, dari arah barat daya ke tenggara, dengan mengalir sepanjang kawasan petempatan manusia dan perladangan seperti tanaman kelapa sawit dan getah. Kepala air bagi Parit Othman berada di kawasan penanaman kelapa sawit yang tidak berpagar dan mengalir ke Sungai Simpang Kiri untuk bergabung dengan sungai itu sebagai muara. Ia merupakan salah satu cawangan Sungai Simpang Kiri, dan aliran air yang bergabung seterusnya mengalir ke Sungai Batu Pahat.

 Infrastruktur 
Masjid Kampung Parit Othman (atau Masjid Parit Othman) ialah sebuah masjid di Kampung Parit Othman. Masjid ini memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti masjid dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 0101038.

Terdapat empat buah surau di Kampung Parit Othman.
 Surau 2 Parit Othman Darat, dengan kod pengenal pasti surau dalam portal SISMIM ialah 010112066.
 Surau 3 Parit Othman, dengan kod pengenal pasti surau dalam portal SISMIM ialah 010112068.
 Surau 4 Parit Othman, dengan kod pengenal pasti surau dalam portal SISMIM ialah 010112071.
 Surau 5 Parit Othman, dengan kod pengenal pasti surau dalam portal SISMIM ialah 010112072.

Sekolah Kebangsaan Seri Maimon (SK Seri Maimon) ialah sebuah sekolah kebangsaan di Kampung Parit Othman. Dengan kod sekolah iaitu JBA0011, sekolah ini menyediakan pendidikan rendah bagi penduduk setempat. Selain itu, sekolah ini merupakan salah sebuah sekolah di bawah bidang autoriti Pejabat Pendidikan Daerah (PPD) Batu Pahat yang terletak di Kampung Parit Othman.

Sekolah Agama Seri Maimon merupakan sebuah sekolah agama Islam di Kampung Parit Othman. Sekolah agama ini telah ditubuhkan pada 1 Januari 1972, dengan mengikuti sukatan pembelajaran Sekolah Agama Negeri. Kod Sekolah Agama Seri Maimon ialah JYP0013. Tadika Islam Johor (TAJ) Sekolah Agama Seri Maimon merupakan sebuah tadika yang berpusat di sekolah agama ini. Dengan kod sekolah JAK0004, tadika ini telah ditubuhkan pada 1 April 2017.

 Galeri 

 Rujukan 

Parit Othman